Il-Ministru tal-Familja Michael Farruiga  sostna li l-proċess tal-adozzjonijiet qed jieħdu fit-tul u se jkun qed jistħarreġ ċerti prattiċi fl-adozzjonijiet. Il-Maltin huma poplu li għandhom għal qalbhom l-adozzjoni. Huwa stmat li fl-2011 kien hemm 49 talba li tressqu quddiem il-bord tal-addozzjoni waqt li fl-2012 kien hemm mal-54 applikazzjoni għall-addozzjoni. Il-Ministru tal-Familja u Solidarjetà Soċjali Michael Farrugia waqt il-programm Għandi Xi Ngħid fuq TVM tkellem fuq il-ħtieġa li s-sistemi u l-proċeduri tal-adozzjoni jkomplu jissaħħu. Huwa rrefera għad-dewmien biex jiġu pproċessati t-talbiet u li dawn il-proċessi għandhom jiġu ssimplifikati. Il-Ministru Farrugia stqarr it-tħassib tiegħu dwar sitwazzjonijiet fejn kultant min għandu r-rwol li jgħin qed jispiċċa jieħu vantaġġ tas-sitwazzjoni vulnerabbli li l-ġenituri li jridu jadottaw. Il-Ministru Farrugia qal li ċertu tariffi li qed jintalbu jħallsu ġenituri prospettivi jvarjaw minn pajjiż għall-ieħor u dan mhux minħabba l-ispejjeż tal-ivvjaġġar. Il-Ministru ħabbar li se janalizza ċerti prattiċi ta’ imġiba li qed issir minn uħud mill-Aġenziji tal-Addozzjoni. Il-Ministru Farrugia ħabbar li qed isiru trattattivi ma’ diversi pajjiżi biex jinfetħu possibiltajiet għall-addozzjoni, fosthom il-Kambodja u hemm il-ħsieb li l-ministru Farrugia stess imur il-Kambodja biex ikun isiġġillat dan il-ftehim. Xogħol ieħor qed isir ma pajjiżi oħra li diġà ġew identifikati u qed issir konsultazzjon dwar il-possibiltà ta’ adozzjonijiet minn dawn il-pajjiżi wkoll.